Haïti se president sterf in sluipmoordaanval | Maroela Media
Haïti se president sterf in sluipmoordaanval
Pres. Jovenel Moise is vroeg in sy huis vermoor. (Foto: Valerie Baeriswyl/AFP)
Owerhede in Haïti het bevestig dat pres. Jovenel Moise Woensdagoggend in sy huis deur 'n groep gewapende mans vermoor is.
Die tussentydse eerste minister van Haïti, Claude Joseph, is tans in beheer van die land se sake.
Moise se vrou is tydens die voorval beseer en na 'n hospitaal geneem.
Joseph het mense gevra om kalm te bly en die versekering gegee dat die veiligheid van landsburgers die polisie en weermag se hoogste prioriteit is.
"Die president is by sy huis vermoor deur buitelanders wat Engels en Spaans praat," het Joseph in 'n verklaring gesê.
Moise het Haïti ingevolge 'n dekreet regeer nadat die verkiesing in 2018 uitgestel is weens verskeie twispunte, onder meer oor wanneer Moise se ampstermyn eindig.
Benewens die politieke krisis het ontvoerings vir lospryse die afgelope paar maande skerp toegeneem, 'n aanduiding van die toenemende invloed van bendes in die land. Haïti gaan ook gebuk onder armoede en gereelde natuurrampe.
Moise het glo hewige opposisie gehad van gedeeltes van die bevolking wat sy mandaat as onwettig beskou het. Sewe eerste ministers het boonop binne net vier jaar onder hom gedien.
Joseph sou glo ná slegs drie maande in die pos as eerste minister vervang word.
Saam met die presidents-, wetgewende en plaaslike verkiesing sou Haïti binnekort 'n grondwetlike referendum hou nadat dit twee keer uitgestel is weens die Covid-19-pandemie. Die idee vir dié referendum, wat deur Moise gesteun is, is deur die opposisie en baie burgerlike organisasies verwerp.
Die grondwet wat tans geld is in 1987 geskryf ná die val van die Duvalier-diktatorskap en verklaar dat enige konsultasie wat daarop gemik is om die grondwet deur 'n referendum te verander, verbode is.